明妃引
作者：孫嵩
朝代：宋

paragraphs: 明妃如花顔，高出漢宮右。
可憐君王目，但寄丹青手。
寂寂保孤妍，悠悠成僞醜。
坐此嫁穹廬，流落無時回。
無時回，琵琶未闋邊笳催。
哀絃流入千家譜，明妃只作閼支舞。
年年猶借南來風，吹得青青一抔土。
君不見漢家嫁得幾娉婷，不聞一一琵琶聲。
禍起當年婁敬謬，後人獨恨毛延壽。